ميستبورن
ميستبورن (ب نّݣليزية Mistborn، ب معنى مزيود من ضّباب) هيّا سيرية أدابية من نوع لفنطازيا لملحامية ؤ لخيال لعلمي ديال لكاتب لميريكاني براندن سانديرسن، ؤ نشراتها دار طور بوكس. هاد سّيرية خرجو فيها تال دابا سبعة د رّوايات ؤ جوج روايات قصيرة، ؤ باقين روايات مبلانية باش تخرج ف شّهورا ؤ لأعوام جّاية. سّيرية لّولة كانو فيها 3 د رّوايات هوما لإمبراطورية لّخرانية، لبير د لمعراج ؤ لبطل د لأزمان، لي من بعد تزادت عليها سيرية تانية من 4 د رّوايات كيطراو لأحدات ديالهوم ف نفس لعالم مور 300 عام. كاينة سيرية تالتة من 3 د رّوايات ف نفس لعالم د ميستبورن لي مبلانية باش تخرج ف لأعوام جّايين.

لإلهام 
براندن سانديرسن ݣال بلي لإلهام لّول باش يكتب هاد سّيرية، كان جاه ملي كان كيقرا رّوايات د هاري پوطر، ؤ بغا يكتب قصة لي، لعكس ديالها، كاتبدا مورما نتاصر فيها لحاكم شّرير ؤ قدر يقتل لبطل ؤ شنو غادي يطرا مورا داكشي. لفيكرة تّانية كانت من سّيرية د لأفلام ؤوشنز (لي منها فيلم ؤوشنز 11)، لي لبطل ديالها شفّار ؤ كيدير فيها سطو على بانكة، ؤ بغا ساندرسن باش يدمج هاد لفيكرة معا نّوع لأدابي د لفانطازيا لملحامية. أما لفيكرة ديال ضّباب فا كانت جاتو ملي كان كايصوݣ وسط ضّباب ف أيداهو، ؤ لي فكّراتو ف لمشهد ديال لكاطيدرالية لوطنية د واشينطون مضوية من لداخل.

لكتوبا 
كينقاسمو لكتوبا د مسيتبورن على حساب لفترة د زّمان لي كيطراو فيها، ل تلاتة د لفترات: لفترة لّولة، لفترة تّانية (300 عام مورا لّولة)، ؤ لفترة تّالتة (مورا تّانية ف وقت باقي مامحددش). تقدر تكون تا إيرا (فترة) رابعة مورا داكشي ولاكين تّايملاين ديالها باقي مامحددش.

مشاريع موستقبالية 
ف لأصل كان سانديرسن كيسمّي ميستبورن "تّلاتية د تّلاتيات"، حيت كان معوّل باش يكتبها على شكل تلاتة د تّلاتيات روائية. سّيرية لّولة كانت نيت تلاتية (فيها 3 د رّوايات)، ولاكين لكتاب د لأشابة د لقانون هرّس هاد لبلان حيت رّد سّيرية تّانية رباعية روائية، ؤ باقين جوج إيرات ؤلا فترات خرين غادي يطراو فيهوم جوج سيريات روائية باقين ف طور تّحضير، باش يكونو ف لمجموع 4 د سّيريات لفرعية ف سّيرية د ميستبورن.

عيون لكلام 

 
براندن ساندرسن
سيرية د روايات لفانطازيا
مقالات فيها مصدر و 3000 بايت